Jesper Petersen (S), 2020-10-08:
Vi har åbnet Folketinget her i 2020, men vi taler for tiden en hel del om 2030 – og som andre mænd på ret snart 40 år gør jeg mig for tiden lidt flere tanker om livet og om, hvordan det og verden mon er om 10 år.
I sådan en eftertænksom stund så jeg for mig en almindelig søndag morgen.
Kaffen er sat over, og jeg skal senere ud i landskabet på racercykel i noget flot lycratøj, men først gælder det avisen, som stadig udkommer på papir i weekenden.
Jeg klør mig lidt i det skæg, der langt om længe gror tæt nok til at være noget rigtigt ved.
Forsiden af avisen kan fortælle, at antallet af danskere, der dør for tidligt af luftforurening, er faldet drastisk.
Og jeg bliver lidt stolt over, at jeg selv var med, dengang vi traf de beslutninger, som virkelig gjorde en forskel.
Det bliver ikke den eneste gode nyhed
det år
Danmark har nået sit klimamål om 70 pct. mindre udledning af drivhusgasser i forhold til 1990.
Velfærdssamfundet er stærkere end nogen sinde, dansk økonomi er sund og arbejdsløsheden lav.
Udlandet er lidt efter, hvad angår CO 2 -reduktioner, men for de flestes vedkommende er de begyndt at arbejde efter den grønne omstilling »made in Denmark«.
Herhjemme tænker vi allerede videre mod næste mål: et helt CO 2 -neutralt Danmark.
Vi investerede klogt, traf fremsynede politiske beslutninger og fik en grøn omstilling, som samtidig styrkede velfærdssamfundet.
Der kom flere arbejdspladser, nye eksporteventyr og en fornyet sammenhængskraft, fordi vi fik hele landet med på rejsen.
Det er der, vi skal være om 10 år.
Og vi, der er valgt til Folketinget, har jo det fantastiske privilegium at være med til direkte at kunne forme, hvordan Danmark udvikler sig – i samspil med, hvad der sker ude i verden, og hvad der sker teknologisk.
For 10 år siden dækkede vindkraft cirka en femtedel af dansk elforbrug, i dag er det halvdelen.
Der blev købt 50 elbiler i hele 2010, sidste år var tallet mere end 100 gange så stort.
Vi kan udrette så meget for vores samfund, vores borgere og vores natur og miljø.
Det kræver selvsagt en kæmpe indsats og nogle gange svære beslutninger; der er dilemmaer og hårde politiske sværdslag i forhandlinger, der vil tage flere timer, end dagens debat gør, men vi vil komme frem til en bedre fremtid.
Et folketingsår plus en sjat er gået siden valget.
Den socialdemokratiske regering har sat en ny retning for Danmark, akkurat som Socialdemokratiet lovede danskerne at vi ville, og det er en grønnere og mere retfærdig retning.
Tårnhøje klimamålsætninger er blevet omsat til lov.
Det er opgaven og jo altså nu loven i Danmark, der forpligter os alle.
Og vi har handlet på det med konkrete, håndgribelige beslutninger og politiske aftaler, der leverer CO 2 -reduktioner, en grøn fremtidsfond, vindmøller og energiøer, udtagning af klimabelastende landbrugsjorde, en grønnere affaldssektor, en grøn boligaftale, og lige nu forhandler vi på transportområdet, og mere vil følge.
Vi har fundet 5 mio. t ud af de i alt 20 mio. t, vi skal nå at reducere i 2030, altså en fjerdedel, og det er bare på fem kvartaler siden folketingsvalget.
Vi fører en både ambitiøs og retfærdig klimapolitik.
Den er ambitiøs, fordi vi insisterer på at nå de 70 pct.; den er retfærdig, fordi det skal gøres på en måde, så vi ikke glemmer vores velfærd, sammenhængskraft, arbejdspladser og konkurrenceevnen på vejen dertil; så vi får alle med på rejsen og kan lade de gule veste blive liggende i bagagerummet.
Det er den socialdemokratiske måde.
Men hvis vi i 2030 har efterladt en masse mennesker med for store omkostninger, hvor uligheden er øget og arbejdspladser blevet tabt, er det jo ikke en sejr.
Vi har måske nået et nationalt mål, men har tabt den brede befolknings opbakning undervejs, tabt udlandets interesse, og så har vi med vores indsats ikke flyttet mere end en enkelt decimal i det globale klimaregnskab.
Det er ikke en sejr, der er meget ved.
Utålmodigheden er stor, og vi diskuterer det jo hele tiden, og det haster også af mange grunde med den grønne omstilling.
Utålmodigheden er vel også et udtryk for, at der er en forventning om og en tiltro til, at med Socialdemokratiet i regering er det anderledes.
Og det er det.
Danmark har fået en regering, som tager klimakrisen alvorligt, som sammen med Folketingets partier er i gang med at handle med omtanke og altid med blik for arbejdspladser og en sund økonomi under vores fælles velfærd.